නව නුවර පාර සහ නුවර පාර අවහිර වන සේ පැවති උද්ඝෝෂණයේදී මාර්ගය විවර වූයේ පාසල් වෑන් රථවලට, ගිලන් රථවලට, ආගමික නායකයන් රැුගත් වාහනවලට සහ රෝගීන් රැගත් වාහනවලට යෑමට පමණි. එය සිදුවූයේද පොලිසියේ මැදිහත්වීමකින් තොරවය. බැලූම්මහර උද්ඝෝෂණය කරමින් සිටි පිරිසක් එතැනට මීටර් තුන්සියයක් පමණ දුරින් වූ ඔරුතොටට හැරෙන හංදියට ගොස් එම මාර්ගයද හරස් කර විරෝධතා දැක්වූහ.උද්ඝෝෂණය ආරංචි වී ‘අද’ පුවත්පතේ චානුක කුලසේකර පස්වරු 2.40ට පමණ බැලූම්මහරට ගියේය. චානුක තම රාජකාරිය කළේ නුවර පාරේ ඔරුතොටට හැරෙන හංදියේය. වැඩි වේලාවක් ගත වූයේ නැත. ටේ‍්‍රල් බයික් දෙකක නැගී හමුදාවේ හතර දෙනෙක් සහ තවත් පිරිසක් එම ස්ථානයට ආහ.